Den 50-årige kvinde er tiltalt for at have stjålet morfin-lignende piller fra sygehuset i Hjørring.

Der er tale om en ganske usædvanlig sag, når en 50-årig kvinde fra det nordlige Vendsyssel efter planen sætter sig på anklagebænken i retten i Hjørring tirsdag. Kvinden, der er sygeplejerske, er nemlig tiltalt for omfattende, systematisk tyveri af morfin-lignende piller fra sin arbejdsplads. Stjal fra sin arbejdsplads Ifølge politiets anklager mod sygeplejersken stod medicintyveriet på i en periode fra august 2020 og frem til 4. november 2020. Det fremgår ikke af sagens oplysninger på forhånd, om kvinden blev afsløret den dag. Til gengæld fremgår det, at politiet mener, at sygeplejersken i løbet af de godt tre måneder stjal mindst 1000 morfinpiller fra sin arbejdsplads, Regionshospital Nordjylland på Bispensgade i Hjørring. Piller i høj kurs i misbrugsmiljø Ifølge anklageskriftet var de mange piller af mærket Tradolan, som indeholder det aktive stof Tramadol. Det er et morfin-lignende stof, som er smertestillende, vanedannende og som udover den medicinske anvendelse også er i høj kurs i misbrugsmiljøet. Det fremgår ikke før sagens start, hvordan kvinden forholder sig til anklagerne, ligesom det heller ikke fremgår, om politiet har en teori om, hvorvidt kvinden selv har brugt pillerne, har tjent på at sælge dem videre, eller hvad motivet ellers skulle være for kvinden. Video: Hør om sagen herunder